R680 000 se dwelms in ooste van Pretoria gevindArgieffoto bloot ter illustrasie. Elf Nigeriese burgers is agter tralies nadat die owerhede op hulle toegeslaan het waar hulle die straatdwelmmiddel nyaope in ’n huis in Garsfontein in die ooste van Pretoria verpak het. Nyaope met ’n beraamde straatwaarde van R680 000 is in dié huis gevind. Randall Williams, uitvoerende burgemeester van Tshwane, sê die plaaslike metropolisie se dwelmeenheid het Sondagaand op die huis in Garsfontein toegeslaan nadat hulle aanvanklik op inligting reageer het oor dwelms wat in Pierre van Ryneveld in Centurion afgelaai gaan word. Die sogenaamde afleweraar is kort daarna in hegtenis geneem. Dié Nigeriese burger het metropolisiebeamptes na twee van sy huise gelei – een in Pierre van Ryneveld waar daar dwelms gevind is en ’n tweede in Garsfontein. Dit is hiér waar beamptes op tien verdagtes afgekom het waar hulle nyaope verpak het. Die verdagtes, almal tussen 31 en 50 jaar oud, is in hegtenis geneem vir die besit van dwelms én dwelmhandel. Hulle word tans by die polisiestasie in Garsfontein aangehou. “Ek wil graag ons beamptes bedank vir hul briljante werk om ons gemeenskappe en jongmense teen dwelms te beskerm,” sê Williams.